ተመራቂ ዶክተሮች በገጠሩ ክፍል ማገልገል እንደሚፈልጉ አስታወቁ
 – ወደ ገጠሪቱ የኢትዮጵያ ክፍል በመሄድ በሙያቸው ለማገልገል ፍላጎቱ እንዳላቸው የአዲስ አበባ ዩኒቨረስቲ የዘንደሮ ተመራቂ የህክምና ዶክተሮች አስታወቁ፡፡ዶክተሮቹ ወደ ስፍራው ሄደው አገልግሎት መስጠት ከመጀመራቸው በፊትም ፖሊሲዎችን ጨምሮ በተለያዩ ርዕሰ ጉዳዮች ላይ ስልጠና እንዲያገኙ በመደረግ ላይ ነው፡፡እስከ መጪው ታሀሳስ 2006 በተለያዩ የመንግስት ከፍተኛ የትምህርት ተቋማት ለመጀመሪያ ጊዜ 800 ያህል የህክምና ዶክተሮች ይመረቃሉ፡፡ከነዚህም አብዛኞቹ ወደ ገጠሪቱ የኢትዮጵያ ከፍል ሄደው የማገልገል ፍላጎት እንዳላቸው ተመልክቷል፡፡ በአዲሰ አበባ ዩኒቨርስቲ ህክምና ፋካሊቲ ዘንድሮ የተመረቁት የህክምና ዶክተሮችም ይህንኑ አረጋግጠዋል፡፡በጤና ጥበቃ  የኦፕሬሽን ዘርፍ ሚኒስትር ዴኤታ ዶክተር አሚር አማን ዶክተሮቹ ወደ ገጠሪቱ የኢትዮጵያ ክፍል ሲሄዱ አስቀድመው ማወቅ የሚገባቸው ነገር በሙሉ እንደሚነገራቸውና ውይይትም እንደሚካሄድበት ተናግረዋል፡፡በገጠሪቱ የኢትዮጵያ ክፍል የህክምና ባለሞያዎቻችንን አውቀት ብቻ ሳይሆን ጥቅም ላይ ልናውላቸው የሚገቡ በርካታ ሀብቶችም እንዳሉ ዶክተር አሚር ጠቁመዋል፡፡በገጠሪቱ የሀገሪቱ ክፍል የሚከናወን እያንዳንዱ ተግባር የሚመለከት በፌዴራል ደረጃ አንድ ቡድን መቋቋሙን ያመለከቱት ዶክተር አሚር ቡድኑ በየክልሉ ካሉ ቅርንጫፎች ጋር በመሆንም በእያንዳንዱ ጉዳይ ላይ ይመክራል፣ ተፈጠሩ በሚባሉ ጉዳዮች ላይም የመፍትሄ ሀሳብን ያስቀምጣል ብለዋል፡፡በተመደቡበት ቦታ መሰረታዊ የሚባል ለውጥ ያመጡ የህክምና ዶክተሮች የትምህርት እድልን ጨምሮ ሌሎች ሽልማቶችን እንዲያገኙ እንደሚደረግም ጠቁመዋል፡፡የህክምና ባለሞያዎቹ በበኩላቸው ወደ ገጠሪቱ የኢትዮጵያ ክፍል ከመሰማራታቸው በፊት ፖሊሲዎችን ጨምሮ በተለያዩ ርዕሰ ጉዳዮች ላይ ስልጠና እንዲያገኙ መደረጋቸው በሁሉም ደረጃ እውቀትን ይዘው እንዲጓዙ በማድረግ ረገድ ትልቅ አስተዋፅኦ አለው ብለዋል፡፡እንደ ኢሬቴድ ዘገባ በአሁኑ ወቅት ከተመረቁት ተማሪዎች 90 በመቶ የሚሆኑት ወደ ተመደቡበት ቦታ እንደሚሄዱ የጤና ጥበቃ ሚኒስቴር መረጃ ያመለክታል፡፡